GYOVAI HELÉN

Hol vagytok, olasz amorózók?

Copyright © Gyovai Helén, 2021

© Erawan Könyvkiadó, 2021

A kiadó elérhetősége a Facebookon:

www.facebook.com/ErawanKonyvkiado

Webshopunk, ahol kedvezmények
és könyvcsomagok várnak:

https://erawan.hu

Minden jog fenntartva! A mű egyetlen részlete
sem használható fel és nem sokszorosítható
a szerző előzetes, írásbeli engedélye nélkül.

Felelős kiadó: Fejős Éva

Felelős kiadó: Fejős Éva

Szerkesztette: Csaba Orsolya

A kéziratot gondozta: Lőrinczi Ágnes

Borítóterv, tördelés: Müller Péter

Elektronikus formátum:
Békyné Kiss Adrien

ISBN 978-615-6269-33-1

„Gli uomini sono diversi dai maschi. I maschi vogliono una parte di quella donna. Gli uomini vogliono quella donna. I maschi sono disposti a concedere un po’ di amore, per avere sesso. Gli uomini vogliono l’amore, e il sesso ne fa parte.”

„A férfiak különböznek a hímektől. A hímek a nőknek csak egy részét akarják. A férfiak a nőt akarják. A hímek hajlandóak egy kis szerelmet adni a szexért cserébe. A férfiak viszont szerelmet akarnak, és a szex ennek egy része.”

(Alessandro D’Avenia, olasz író)

ELŐSZÓ
Miért pont az olaszok?

Miért van az, hogy amióta világ a világ, az olasz férfiak a női kollektív fantáziában egyet jelentenek a hódítással, az ellenállhatatlan udvarlással és a mesterfokon űzött csábítással?

Alig akad olyan nő, akinek gondolatain még soha nem suhant volna át egy heves, szenvedélyesen ölelő olasz szerető képe, aki minimum hófehér, jobb esetben tűzvörös Vespán érkezik a randevúra, a legalább ugyanolyan hófehéren csillogó fogsora közé szorított vörös rózsával. Sportosan leugrik a robogóról, lekapja a bukósisakot, ami alól elővillan a tökéletesre brillantinozott fekete, enyhén hullámos haja, beletúr, majd kezet csókol, rád villantja kollekciója legelbűvölőbb mosolyát, majd neked is ad egy bukót, hogy együtt robogjatok tovább egy hangulatos tengerparti étterembe. Spagetti a tenger gyümölcseivel, apró gyöngyökkel habzó prosecco, citromszorbet, szerelem, mámor, dolce vita…

Senki nem tudna úgy rajongani egy nőért, mint Dante tette azt Beatricéért, de az sem lehet véletlen, hogy Shakespeare sem két halvérű, Norfolkból szalasztott angol szerelmest tett halhatatlanná, és így a világ leghíresebb párocskája is Verona utcáin randevúzott.

Ezt a képet erősítik a romantikus lányregények ellenállhatatlan olasz figurái vagy a filmvászonról kikacsintó, jóképű olasz színészek is. Az ember tényleg hajlamos elhinni, hogy az olaszoknak kötelező tökéletes szeretőknek lenniük, és hogy ennek titkos mesterfogásait valószínűleg már általános iskolától kezdve tanítják a kisfiúknak, minden bizonnyal a polgári szolgálatot is ezeknek a trükköknek a tökéletesítésével töltik.

Az olasz Casanovákban a mai napig megzabolázhatatlanul él a vadászösztön, imádnak a préda után menni és addig fárasztani, amíg az meg nem adja magát. Lételemük a hódítás, és könnyen kiesnének a szerepükből, ha a nő próbálná meg felcsípni őket. Bár hízelgő számukra, de azt pont nem kódolták beléjük, hogy erre hogyan kell reagálni, de attól azért ne tartsatok, hogy ellenállnának. Egy olasz csábít és kész, és lehengerlő taktikájától, a fondorlatos szövegétől még a megközelíthetetlen jégkirálynők térde is remegni kezd.

Megmagyarázhatatlan varázsa van az ébenfekete hajjal keretezett arcnak, amelyről a dús, sötét szemöldök alól melegbarna szempár vizslat bennünket. Hiába na, egy mediterrán típus mellett labdába sem rúghat a skandináv. Tiszta bűbáj, ahogy gesztikulálnak, ahogy mozognak, ahogy öltözködnek.

Azonban az olasz szeretők sem mindannyian szerelmes regények oldalairól pattannak elő, nem mindegyikük születik romantikusan ábrándozó amerikai írónők tollából, sokkal inkább tekintélyt parancsoló olasz matrónák öléből – a legtöbbjüket szigorú olasz mamma neveli (félre). Az is igaz viszont, hogy minden legendának van némi valóságalapja, nem lehet tehát véletlen az sem, hogy világszerte a latin, és nem a szláv, viking vagy germán pasasok képe ugrik be elsőként, ha a tüzes szeretőkről esik szó.

Miben rejlik a titok? Hogyan hódít egy olasz? Hogyan szeret? Akrobata a hálószobában, vagy a farkát a lába közé behúzó félszeg kiskutya? És tényleg csak egy nőhöz – az anyjukhoz – képesek egy egész életen keresztül hűségesek maradni?

Miért van az, hogy a világ valamennyi nemzete lányainak szíve egyszerre dobban értük, még akkor is, ha nagyrészt csak a saját vagy legjobb esetben a szerelem nyelvén tudják magukat megértetni?

Hogyan lehetséges az, hogy emberemlékezet óta, de legalábbis amióta piperkőc, jólöltözött, jólfésült olaszok utaznak Magyarországra, ellenállhatatlanul vonzónak tartjuk a karattyolásukat? Miért hisszük el nekik, hogy csak pár lépésre vannak a csillagok, vagy a kőből épült ház a semmi közepén, két ciprussor között Toszkánában – még akkor is, ha Milánó-alsó valamelyik húszemeletes társasházából szalajtották Giuseppét, Giovannit vagy Amadeót?

Nyugalom, az olasz pasasokat nem csupán a magyar nők tartják irtó vonzónak, Olaszországban nagyjából hatszázezer vegyes házasság áll fenn, és ezek túlnyomó többségében a férfi a helyi erő, úgyhogy nem vagyunk egyedül az olasz macsók iránti rajongásunkkal. Minden azt támasztja alá, hogy a női univerzumnak tetszik az olasz melodráma.

Több mint egy évtizedes olaszországi életem alatt számtalan vegyes párossal ismerkedtem meg, rengeteg az olasz–magyar házasság, és egy kezemen meg tudnám számolni azokat a kombinációkat, ahol nem a férfi az olasz. Sok-sok Olaszországban vagy Magyarországon olasz férfival élő magyar nővel beszélgettem már a szerelemről. A legérdekesebb történetekbe próbáltam magam a szokásosnál is jobban beleásni, abban a reményben, hogy majd megfejtem az olasz szeretők titkát, vonzerejük receptjét. Valamennyi történetem alapja valós, a neveken és a helyszíneken természetesen változtattam, és néhol szabadjára engedtem az írói fantáziát is, hogy kevésbé legyen felismerhető a történet. Hiszen a lányok, asszonyok, akik megosztották velem néha a legféltettebb titkaikat is, vigyáznak az inkognitójukra.

Nektek szemezgetek a kedvenc szerelmes történeteimből, melyek között lesz két bónusz track is, amelyekben ugyan nincs magyar kötődés, de engem menthetetlenül magukkal ragadtak.

Sablon- és közhelymentes olasz amorózók nyomába eredek tehát. Megígérem, hogy egyik férfi szereplő száját sem fogja elhagyni az a fájdalmasan banális, de jellegzetesen olasz felszedő szöveg, miszerint „az apád biztosan tolvaj volt, és ellopta az égről a legfényesebb csillagokat, hogy a szemeid helyére tegye őket”. Ez már nálam huszonévesen is háborgó gyomorhoz és kínzó émelygéshez vezetett, most pedig moonwalk mozgással hátrálnék, ha valaki hasonlóval próbálkozna. Tiszta szerencse, hogy akadnak ennél azért rafináltabb módszereik is!

Gyovai Helén

Tartalom

Előszó – Miért pont az olaszok?

Gennaro, a nápolyi műkereskedő

Antonio, a sorrentói könyvelő

Enrico, a milánói jógatanár

Marco, építészmérnök Comóban

Giuseppe, a szicíliai konyhafőnök

Marcello, állatorvos Astiból

Daniele, a budapesti pugliai

Samuele, a bolognai macsó

Vittorio és a calabriai komunna

Csak Neked – újdonságok, meglepik
és kedvezmények a kiadónkban!

Olvasd be a kódot, és gyere, várunk!

erawan.hu